b'\n_START_ARTICLE_\nDunc Munro\n_START_SECTION_\nKariera\n_START_PARAGRAPH_\nRodil se je v Morayu na \xc5\xa0kotskem. Obiskoval je Univerzo v Torontu, na kateri je igral za hokejsko mo\xc5\xa1tvo, s katerim je osvojil prvi pokal Memorial Cup._NEWLINE_Pred ligo NHL je igral za ekipo Toronto Granites, za katero sta igrala tudi kasnej\xc5\xa1a \xc4\x8dlana Hokejskega hrama slavnih lige NHL Hooley Smith in Hap Day. Ekipa je tudi igrala na Zimskih olimpijskih igrah 1924 in tam osvojila zlato medaljo. Munro je na olimpijskem turnirju zadel 18 golov na 4 tekmah, na katerih je igral. Zaradi uspeha reprezentance so se za njene \xc4\x8dlane potegovala razli\xc4\x8dna mo\xc5\xa1tva. Munro je naposled podpisal pogodbo z mo\xc5\xa1tvom Montreal Maroons._NEWLINE_V mo\xc5\xa1tvu so bili z njegovo konstantno igro v obrambi zadovoljni. Leta 1926 so Munro in soigralci osvojili Stanleyjev pokal. Na krilih mo\xc4\x8dne obrambe, v kateri sta ob Munrojevi podpori kraljevala Red Dutton in Reg Noble, se je ekipa v finale Stanleyjevega pokala prebila tudi leta 1928. V finalu je tesno izgubila proti mo\xc5\xa1tvu New York Rangers, z izidom 3-2 v zmagah._NEWLINE_Naslednje leto je Munro po samo eni tekmi do\xc5\xbeivel sr\xc4\x8dni napad, zaradi katerega je bil sprejet v bolni\xc5\xa1nico. Medtem ko je le\xc5\xbeal v postelji bolni\xc5\xa1nice, bi se skoraj plju\xc4\x8dnice. Njegova odsotnost se je v mo\xc5\xa1tvu mo\xc4\x8dno poznala, saj so Maroonsi zasedli zadnje mesto Kanadske divizije._NEWLINE_Munro si je do za\xc4\x8detka sezone 1929/30 opomogel in se je ob vrnitvi zna\xc5\xa1el v polo\xc5\xbeaju igralca in trenerja mo\xc5\xa1tva. Mo\xc5\xa1tvo je tisto leto popeljal na prvo mesto Kanadske divizije, klub pa je podpisal pogodbe s prakti\xc4\x8dno celotnim mo\xc5\xa1tvom Montreal A.A.A., ki je tisto leto osvojilo Pokal Allan, in odpustil igralce. \xc5\xa0e pred koncem sezone so odpustili tudi Munroja, na mesto trenerja pa imenovali Georga Boucherja. Munro je svojo zadnjo sezono prebil v mo\xc5\xa1tvu Montreal Canadiens.'